Flemming Kristensen blev for to år siden ramt af en hjerneblødning, og han kan ikke længere køre bil. I stedet cykler han dagligt flere ture, og ofte gør han holdt i Christiansgave midt i Hjørring. Her nyder han de mange blomster og planter i de fire temahaver, som blev anlagt af landskabsarkitekt Torben Schønherr for mere end 25 år siden. - Det betyder meget at komme her. Det er livskvalitet. Sådan er det for mange mennesker, siger han. Det er snart slut med at nyde de mange blomster i haverne for Flemming Kristensen og de mange andre gæster, som daglig kommer i parken. Haverne er nemlig et af de 35 steder, hvor Hjørring Kommune vil spare på naturen og udgifterne til vedligeholdelse. Blomsterne skal væk Derfor skal bøgehækkene og blomsterbedene i de fire temahave væk og erstattes med græs og vilde blomster. - Det er jeg meget sur over. Jeg kalder det Hjørring Kommunes største skandale, siger Flemming Kristensen. Hjørring Kommune skal spare 200.000 kroner i år og 400.000 kroner næste år på det grønne område. Derfor skal blandt andet bedene i Christiansgave væk og erstattes med græs, som er meget billigere i vedligeholdelse. - Jeg synes, at det er meget kedeligt, at sådan en hyggelig plads med hække og blomster skal væk, bare fordi vi skal have græs. Det har vi så mange andre steder, siger Henny Nielsen fra Hirtshals, som er på udflugt i haven sammen med sin søster. Bedene er for dyre at vedligeholde Kommunen bruger årligt 600 timer på at vedligeholde de fire haver i parken. - Det er ganske mange timer, og det er også mange penge. Og hvor meget på ukrudtsoptrækning koste? Reelt når pengene er små, så vil jeg godt stå på mål for, at vi kan bruge pengene andre steder, siger formanden for Teknik- & Miljøudvalget, Søren Smalbro (V). Hjørring Kommune har forsøgt at få frivillige foreninger til at overtage vedligeholdelsen af haverne i Christiansgave. Fristen udløber på lørdag. Ingen har endnu meldt sig, men kommunen er nu villige til at forlænge fristen i håb om, at der kommer interesserede på banen. Søger frivillige - Nu søger vi igen. Er der gode ideer, nogle som har forslag eller nogle, som melder sig til at passe haverne, så vil vi rigtig gerne høre det, siger Søren Smalbro. Hvis ingen melder sig til at passe haverne, så står besparelsen ved magt, og Flemming Kristensen og de mange andre mister deres åndehul med blomster og stauder midt i byen. - Det bliver dødkedeligt. Det er skønt at se blå blomster, tulipaner og pinseliljer og hvad de forskellige blomster nu hedder, siger han. Se historien fortalt som tv-indslag:

Referat:
Hjørring Kommune sparer på naturen. 35 forskellige grønne områder i kommunen skal nedlægges og erstattes med asfalt, stenmel, græs eller vilde blomster.